钦定古今图书集成/明伦汇编/氏族典/第293卷 > 《廖用贤尚友录》 > 方崧卿
## 钦定古今图书集成/明伦汇编/氏族典/第293卷 > 《廖用贤尚友录》 > 方崧卿

按《尚友录》：崧卿字季申，莆田人，廷宾从子。擢隆兴初
进士，知信州上饶县，累官至京西转运判官，所至皆
有惠政。崧卿自治严，接人和平，居常以“宁人负我，无
我负人”之语戒饬子弟，所得禄赐，半为抄书之费。家
藏书四万卷，皆手自校雠。尝校正韩昌黎文集，又谱
其经行次第，为《韩诗编年》，凡一十五卷。